“ซีพีเผยปี 53 กำไรโตไม่ต่ำกว่า 20%”
เครือเจริญโภคภัณฑ์ประกาศผลประกอบการไตรมาส 1 กำไร 3,224 ล้านบาท หรือเพิ่มขึ้นจากช่วงเดียวกันปีก่อน 318 %
12 พ.ค. 2553

เครือเจริญโภคภัณฑ์ประกาศผลประกอบการไตรมาส 1 กำไร 3,224 ล้านบาท หรือเพิ่มขึ้นจากช่วงเดียวกันปีก่อน 318 %
นายอดิเรก ศรีประทักษ์ กรรมการผู้จัดการใหญ่ บริษัท เจริญโภคภัณฑ์ (CPF) เปิดเผยว่า ปี 2553 คาดว่าบริษัทจะมีกำไรสุทธิประมาณ 1.2 หมื่นล้านบาท หรือเติบโตไม่ต่ำกว่า 20% จากปีก่อนที่ 1.01 หมื่นล้านบาท ขณะเดียวกันบริษัทเพิ่มเป้ารายได้โตขึ้นจากปีก่อน15-20 % จากเดิมคาดเพียง 10 % จากปี 52 ที่ทำได้ 1.68 แสนล้านบาท
เนื่องจาก ผลประกอบการการไตรมาส 1 ออกมาดีกว่าที่คาด เพราะกำไรสุทธิอยู่ที่ 3,224 ล้านบาท หรือเพิ่มขึ้นถึง 318 % จากปีก่อนที่ทำได้ 770 ล้านบาท ส่วนรายได้ไตรมาส 1 อยู่ที่ 4.3 หมื่นล้านบาท เพิ่มขึ้นจากช่วงเดียวกันปีก่อนถึง 25 % 
นายอดิเรก กล่าวว่า สาเหตุที่ผลประกอบการออกมาดีกว่าที่คาดเป็นผลจากการที่บริษัทมีการปรับเปลี่ยนโครงสร้างธุกริจที่เน้นด้านอาหาร มีการทำการตลาดและสร้างแบรนด์สินค้าตีวเองมากขึ้น ที่สำคัญยังเป็นผลจากที่บริษัทได้รับรู้จากผลการไปลงทุนทำธุรกิจในต่างประเทศมากขึ้น ประกอบกับบริษัทยังสามารถบริหารควบคุมต้นทุนค่าใช้จ่ายด้านต่างๆ ได้ โดยเฉพาะตอนนี้มีสต็อกวัตถุดิบทั้งกากถั่วเหลืองและข้าวโพดที่ราคาต่ำกว่าราคาตลาด 
อย่างไรก็ดี แนวโน้มผลประกอบการบริษัทไตรมาส 2-3 คาดว่าจะออกมาดีกว่าไตรมาส 1 แน่นอนเพราะปกติเป็นฤดูไฮซีซั่นของธุรกิจ ประกอบกับผ่านไตรมาส 2 มาแล้วเกือบ 50 % ได้เห็นตัวเลขและสัญญาณที่ดีแล้ว
สำหรับผลกระทบจากวิกฤตการเงินในยุโรปไม่ส่งผลกระทบกับบริษัทเพราะเชื่อว่าผูเบริโภคเลือกที่จะไปประหยัดค่าใช้จ่ายในด้านอื่นมากกว่าเรื่องอาหารการกิน ส่วนกรณีที่เกิดภาวะน้ำมันรั่วในอ่าวแม็กซิโกอาจส่งผลดีกับบริษัททางอ้อมในเรื่องทำให้ราคากุ้งเพิ่มขึ้นได้จากปริมาณที่น้อยลง
นอกจากนั้น เชื่อว่าจากสภาพอากาศที่ร้อนมากขึ้นทำให้ปริมาณผลผลิตไก่ หมู มีปริมาณน้อยลงถึง 10-20 % และมาทดแทนให้ราคาไก่ หมูปรับขึ้นได้ถึง 10-20 %